OBH 3774/1999.
Az állampolgári jogok országgyűlési biztosának jelentése
Ügyintéző: dr. Zséger Barbara

Az eljárás megindulása

A dédestapolcsányi Idősek Mentálhigiénés Otthonának lakója panasszal fordult az állampolgári jogok országgyűlési biztosához, melyben sérelmezte az otthon megközelíthetetlenségét és az ellátás körülményeit. Az állampolgári jogok országgyűlési biztosáról szóló 1993. évi LIX. törvény  18. § (3) bekezdése alapján vizsgálatra felkértem a Borsod-Abaúj-Zemplén Megyei Közigazgatási Hivatalt. 

Megállapított tényállás

A Borsod-Abaúj-Zemplén Megyei Közigazgatási Hivatal tájékoztatása szerint a tartós elhelyezést nyújtó ápoló otthon szenvedélybetegek otthonaként működik. Az engedélyezett férőhelyek száma 50, a vizsgálat idején az összes férőhely be volt töltve. Az intézmény végleges működési engedéllyel rendelkezik, emelt szintű ellátást nem nyújt. Az intézményi térítési díj havi 18000 forint. A vizsgálat idején az összes ellátott olyan összegű térítési díjat fizetett, mely után a havi jövedelméből megmarad legalább a mindenkori öregségi nyugdíjminimum 20%-a. Az otthon tömegközlekedési eszközökkel jól megközelíthető. Az óránként járó autóbusz megállója 800 méterre található, a 18 km-re lévő vasútállomásról csatlakozó buszjárattal lehet az intézményt megközelíteni. 

Az otthonban 31 fő dolgozik, a gondozottak közvetlenül foglalkozó alkalmazottak száma 17, közülük 14 szakképzett, 2 fő a vizsgálat idején tanulmányokat folytatott. Az intézményben 15-33 m2-es, 3, 4, 6 és 7 ágyas szobák találhatóak. A tisztálkodáshoz 2 fürdőkád, 3 zuhanyzó és 6 WC áll rendelkezésre. Az épületben kialakítottak étkezőt, társalgót és orvosi szobát, betegszobát azonban nem. 

Az otthonban napi háromszori étkezést biztosítanak, heti öt alkalommal meleg a  vacsora is. A normál étrenden kívül pépes, epés és cukros diéta van. Szükség szerint biztosítják az elhasználódott ruhák pótlását, 5 váltás ágyneműt, törülközőt, sampont, szappant, WC papírt és borotvát. Az intézményben biztosítják a gyógyászati segédeszközöket, rehabilitációt segítő eszközöket, a gyógyszereket és az egészségügyi alapellátást, a háziorvos és idegszakorvos heti egy alkalommal 5-5 órában rendel. A lakók rendszeresen részt vesznek tüdő- és rákszűrésen. 

A mentálhigiénés és foglalkoztatási feladatok ellátására az intézményben 2 dolgozót alkalmaznak, akiknek a szakirányú képzése folyamatban van. Az intézményen belül szervezett munkavégzésre az otthonhoz tartozó üvegházban és sertésneveldében van lehetőség, az itt dolgozó lakók munkajutalomban részesülnek. A református lelkész havonta istentiszteletet tart az intézményben, ezen a lakók felekezeti hovatartozástól függetlenül részt vehetnek. A gondozottakat a hét minden napján, 8-16 óráig látogathatják, a lakók eltávozása csak egészségi állapotra hivatkozással tagadható meg. 

A vizsgálatot végző Közigazgatási Hivatal az ápoló-gondozó munkát megfelelőnek minősítette, a lakószobákat tisztának, otthonosnak találta. A vizsgálat idején egy lakószobában tapasztaltak vizeletszagot. Az otthonban élő kevés fekvőbeteg ellátása, gondozása biztosított. 

Alkalmazott jogszabály
2/1994. (I. 30.) NM rendelet a személyes gondoskodást nyújtó intézmények szakmai feladatairól és működésük feltételeiről
"2. § (2) A személyes gondoskodás biztosítása során fokozott figyelmet kell fordítani arra, hogy a gondozásban részesülő személyek emberi és állampolgári jogai ne sérüljenek. Az intézmény vezetője gondoskodik az intézményen belül az emberi és állampolgári jogok érvényesítéséről.
(3) A személyes gondoskodást nyújtó intézményt úgy kell kialakítani, hogy
a) az tömegközlekedési eszközzel könnyen megközelíthető legyen;
b) épületeinek építészeti megoldásai tegyék lehetővé az akadálymentes közlekedést;
c) bútorzata és berendezési, felszerelési tárgyai feleljenek meg az ellátottak életkori sajátosságainak, egészségi és mozgásállapotának.
(4) A személyes gondoskodást nyújtó intézményekben a gondozottakkal közvetlenül foglalkozó dolgozók
b) szakosított ellátás esetén nyolcvan százalékának szakképzettnek kell lenni."

"42. § (2) A bentlakásos intézményben biztosítani kell
a) az éjszakai és nappali tartózkodásra;
b) a személyi tisztálkodásra;
c) az étkezésre;
d) az intézmény jellege szerinti közösségi együttlétre, tevékenységre (pl. társalgó, könyvtár, foglalkoztató);
e) az egészségügyi gondozás céljára (pl. orvosi szoba, betegszoba);
szolgáló helyiségeket.
(3) Az a bentlakásos intézmény alkalmas gondozási feladatok ellátására, amelyikben
a) egy ellátottra legalább hat-nyolc négyzetméternyi lakószoba;
b) tíz ellátottra legalább egy fürdőkád vagy zuhanyzó, valamint nemenkénti WC;
c) gondozási egységenként legalább harminc négyzetméter alapterületű közösségi együttlétre szolgáló helyiség jut, és biztosított a folyamatos fűtés és melegvíz-szolgáltatás."
43. § (1) Ha e rendelet másként nem rendelkezik, a bentlakásos intézményi lakószobában legfeljebb négy személy helyezhető el. Négynél több személyt egy lakószobában csak kivételesen indokolt esetben lehet elhelyezni, azonban ilyen esetben is biztosítani kell a 42. § (2) bekezdés a) pontjában foglaltakat."

"46. § (2) A gondozottak étkeztetése keretében legalább napi háromszori főétkezést - ebből legalább egy alkalommal meleg ételt - kell biztosítani. A tizennégy éven aluliak (a továbbiakban: gyermekkorú) a főétkezéseken kívül naponta legalább kétszer kiegészítő étkeztetésben részesülnek.
(3) Ha a gondozott egészségi állapota indokolja, részére - orvosi javaslatra - az orvos előírásainak megfelelő étkezési lehetőséget (pl. diéta, gyakoribb étkezés) kell biztosítani.
47. § (1) Ha a gondozott megfelelő mennyiségű és minőségű saját ruházattal nem rendelkezik, a teljes körű ellátás részeként nyújtott ruházat legalább négy váltás fehérneműt és hálóruhát, valamint az évszaknak megfelelő legalább két váltás felső ruházatot és utcai cipőt - szükség szerinti más lábbelit - tartalmaz."

"50. § A bentlakásos intézmény a textíliával való ellátás keretében, valamint a személyi higiéné biztosítása érdekében gondozottanként
a) öt váltás ágyneműt;
b) a tisztálkodást segítő öt váltás textíliát, valamint a tisztálkodáshoz szükséges anyagokat, eszközöket;
c) a gyermekek és incontinens betegek ellátásához szükséges anyagokat, eszközöket
szükség szerint biztosítja.
51. § (1) A bentlakásos intézmény biztosítja - a fogorvosi ellátás kivételével - a gondozottak egészségügyi alapellátását."

"54. § (1) Az intézményben gondozott betegek ellátásához szükséges ápolási segédeszközökről, a beteg kényelmét szolgáló eszközökről, valamint a rehabilitációt segítő eszközökről az intézmény gondoskodik.
(2) Az intézményben élő gondozott számára szükséges gyógyszer, valamint gyógyászati segédeszköz beszerzéséről az intézmény gondoskodik.
55. § A bentlakásos intézmény feladatkörében gondoskodik a jogosult mentálhigiénés ellátásáról....
56. § (1) A bentlakásos intézmény szervezi a munkavégzésre képes ellátottak foglalkoztatását."

"99. § (1) Az e rendelet hatálybalépésekor már működő intézmények a 2. § (4) bekezdésében foglaltaknak, valamint az intézménnyel közalkalmazotti vagy munkajogviszonyban lévő személyek a 2. számú melléklet szerinti képesítési előírásoknak a rendelet hatálybalépésétől számított öt éven belül kell hogy megfeleljenek."

"102. § (1) Az e rendelet hatálybalépésekor már működő intézmények a 2. § (3) bekezdés a) és b) pontjában, a 42. § (2) bekezdés a)-c) pontjában, a 43. §-ban, a 75. § (3) bekezdésében, a 85. §-a (2) bekezdésének a), b), d) pontjában foglaltaknak nem kell hogy megfeleljenek, azonban az e rendelet hatálybalépésekor nyújtott szolgáltatásaik feltételei és minősége nem romolhat."

Érintett alkotmányos jogok

Alkotmány 70/D. § "(1) A Magyar Köztársaság területén élőknek joguk van a lehető legmagasabb szintű testi és lelki egészséghez."

Alkotmány 70/E. § "(1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

A vizsgálat megállapításai

A Közigazgatási Hivatal vizsgálata alapján megállapítható, hogy az otthon dolgozóinak létszáma és a gondozottakkal közvetlenül foglalkozó dolgozók szakképesítési aránya a jogszabályi előírásoknak megfelelő. 

Az otthon 11 lakószobája közül 7 db 3-4 ágyas, 4 db 5-7 férőhelyes. Az egy gondozottra jutó lakószoba alapterület 5 m2. Az 50 gondozottra 5 kád/zuhany és összesen 6 WC jut. Az intézmény a 2/1994. (I. 30.) NM rendelet hatálybalépését megelőzően már működött, ezért a az említett jogszabály a tárgyi feltételek biztosítása terén - az intézmény tömegközlekedési eszközzel való megközelíthetősége, akadálymentes közlekedés, minimális feltételként az egy főre eső 6-8 m2-es lakószoba, a 10 ellátottra jutó 1 fürdőkád vagy zuhany, a nemenkénti WC és a 30 m2-es közösségi helyiség - engedményeket biztosít a fenntartó számára. A jogszabály azonban előírja azt is, hogy a nyújtott szolgáltatások minősége nem romolhat és a gondozottak emberi és állampolgári jogai nem sérülhetnek. A vizsgálat megállapításai szerint az otthon biztosítja az éjszakai és nappali tartózkodásra, a tisztálkodásra, az étkezésre és a közösségi együttlétre szolgáló helyiségeket. A vizsgálatot végzők azt is megállapították, hogy elmaradt a betegszoba kialakítása és az egyik fürdőszoba felújításra szorul.

Az intézmény a jogszabályoknak megfelelően biztosítja a napi háromszori étkezést és a szükséges diétákat. Az otthon biztosítja a lakói számára a jogszabályban előírt mennyiségű ruházatot, textíliát és tisztálkodó szereket. Az egészségügyi alapellátást az intézményi orvos látja el, a jogszabályban előírt időtartamban. Az otthon ellátja a gondozottakat gyógyszerrel és gyógyászati segédeszközzel. A lakók mentálhigiénés ellátása, foglalkoztatása és szabad vallásgyakorlása biztosított. 

A Közigazgatási Hivatal a vizsgálat során megállapította, hogy betegszobát nem alakítottak ki az épületben, az egyik fürdőszoba felújításra szorul, a szobák zsúfoltsága miatt a szekrényeket több esetben a folyosókon helyezték el és az egyik lakószobában vizeletszag érződött. Az elkülönítő hiánya a gondozottak legmagasabb szintű testi és lelki egészséghez való jogával összefüggésben okoz visszásságot, arra tekintettel azonban, hogy a Közigazgatási Hivatal a feltárt hiányosságok megszüntetésére felhívta a fenntartót ajánlást nem teszek. 

Budapest, 1999. november 26. 

Gönczöl Katalin